Ouers kla kleuterskool aan ná baba glo geskud isNashaé Retief. Foto: BBM Die ouers van ŉ babadogtertjie, wat weens babaskud-sindroom moontlik blind gelaat is en dalk breinskade opgedoen het, het ’n klag van kindermishandeling teen ‘n kleuterskool by die polisie aanhangig gemaak. Die ses maande oue baba is só erg beseer dat dokters haar aanvanklik net ’n 50%-kans op oorlewing gegee het, het Beeld Vrydag berig. Volgens Looklocal Pretoria East woon die babatjie, Nashaé, se ouers, Henk en Natasha Retief, in Moreletapark in die ooste van Pretoria. Beeld berig die egpaar het Nashaé verlede Woensdag by haar kleuterskool in Faerie Glen gaan aflaai. Die skool het hulle omstreeks 10:00 geskakel en gesê die dogtertjie kan nie asem kry nie en dat sy deur personeel na die Faerie Glen-hospitaal gehaas word. Daar is Nashaé bygebring, waarna sy met ŉ ambulans na die Wilgers-hospitaal oorgeplaas is. Sy het aanhoudend aanvalle en stuiptrekkings gekry. By die Wilgers-hospitaal het ŉ pediater aanvanklik gedink sy het breinvliesontsteking, maar toetse kon dit nie bevestig nie. ŉ Pediatriese neuroloog het daarna breinskanderings gedoen, wat getoon het dat Nashaé bloeding en swelling op haar brein het. Sy het ook retinale bloeding gehad. Die neuroloog het haar met babaskud-sindroom gediagnoseer, het Beeld berig. Nashaé word steeds in die hospitaal behandel. Die eienaar van die Babbelbekkie-kleuterskool het in ’n verklaring gesê hulle weet nie wat Nashaé se toestand kon veroorsaak het nie. – Sapa / LookLocal Pretoria East